A BIZOTTSÁG HATÁROZATA
(2006. február 10.)
a tiametoxam új hatóanyagra vonatkozó ideiglenes engedélyek tagállamok által történő meghosszabbításának engedélyezéséről
(az értesítés a C(2006) 337. számú dokumentummal történt)
(EGT vonatkozású szöveg)
(2006/131/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésére,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 8. cikke (1) bekezdésének negyedik albekezdésére,
mivel:
(1)
A 91/414/EGK irányelv 6. cikkének (2) bekezdésével összhangban Spanyolországhoz 1999 márciusában kérelem érkezett a Novartis Crop Protection AG (jelenleg Syngenta) vállalattól a tiametoxam hatóanyagnak a 91/414/EGK irányelv I. mellékletébe történő felvételére vonatkozóan. A 2000/181/EK bizottsági határozat (2) megerősítette, hogy a benyújtott dosszié hiánytalan, és elvben megfelel az irányelv II. és III. mellékletében foglalt adat- és információszolgáltatási követelményeknek.
(2)
A benyújtott dosszié hiánytalanságának megerősítése azért volt szükséges, hogy elvégezhető legyen részletesebb vizsgálata, és a tagállamoknak lehetőségük legyen a szóban forgó hatóanyagot tartalmazó növényvédő szerekre legfeljebb három évre ideiglenes engedélyeket kiadni, miközben eleget tesznek a 91/414/EGK irányelv 8. cikkének (1) bekezdésében meghatározott feltételeknek, különösen az irányelvben meghatározott követelmények tekintetében a hatóanyag és a növényvédő szer részletes vizsgálatára vonatkozó feltételnek.
(3)
A 91/414/EGK irányelv 6. cikke (2) és (4) bekezdésével összhangban megtörtént e hatóanyag emberi egészségre és környezetre gyakorolt hatásainak vizsgálata a kérelmező által javasolt felhasználási módok tekintetében. A referens tagállam vizsgálati jelentése tervezetét 2002. január 20-án nyújtotta be a Bizottságnak.
(4)
Miután a referens tagállam benyújtotta vizsgálati jelentése tervezetét, további információkat kellett kérni a kérelmezőtől, és gondoskodni kellett arról, hogy a referens tagállam megvizsgálja a kapott információkat, és benyújtsa vizsgálati jelentését. Ezért a dosszié áttekintése még folyamatban van, és nem lehetséges a vizsgálatokat a 91/414/EGK irányelvben meghatározott határidőn belül befejezni.
(5)
Mivel az értékelés során mindeddig nem merült fel közvetlen aggodalomra okot adó körülmény, a tagállamok számára lehetővé kell tenni, hogy a kérdéses hatóanyagot tartalmazó növényvédő szerekre kiadott ideiglenes engedélyeket a 91/414/EGK irányelv 8. cikkének rendelkezéseivel összhangban 24 hónappal meghosszabbítsák annak érdekében, hogy folytatódhasson a dokumentáció áttekintése. Várhatóan 24 hónapon belül befejeződik az értékelési és döntéshozatali folyamat, amely során döntés születik arról, hogy a tiametoxam felvételre kerül-e az I. mellékletbe.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok e határozat elfogadásától számítva legfeljebb 24 hónapra meghosszabbíthatják a tiametoxamot tartalmazó növényvédő szerek ideiglenes engedélyét.
2. cikk
Ennek a határozatnak a tagállamok a címzettjei.
Kelt Brüsszelben, 2006. február 10-én.